**A postai és elektronikus hírközlési törvénykönyv L. 34-9-2. cikkének végrehajtásáról szóló, 2019. október 30-i 2019-1114. sz. rendelet**

Érintettek köre: 800 grammnál nagyobb tömegű pilóta nélküli légi járművek távpilótái, pilóta nélküli légi járművek gyártói.
Tárgy: azon elektronikus vagy digitális jelzőberendezések és -fények céljai, amelyekkel a pilóta nélküli légi járműveket fel kell szerelni.
Hatálybalépés: a rendelet a kihirdetését követő hat hónap elteltével lép hatályba, kivéve egyrészt a postai és elektronikus hírközlési törvénykönyv R. 20-29-7. és R. 20-29-8. cikkének és a büntető törvénykönyv R. 48-1. cikke 14. pontjának rendelkezéseit, valamint másrészt a rendelet azon rendelkezéseit, amelyek a közlekedési törvénykönyv L. 6111-1. cikke alapján ezen időpont előtt lajstromba vett, pilóta nélküli légi járművekre vonatkoznak, amelyek 12 hónappal a kihirdetést követően lépnek hatályba.
Közlemény: a polgári drónok biztonságos használatának javításáról szóló, 2016. október 24-i 2016-1428. sz. törvénnyel módosított postai és elektronikus hírközlési törvénykönyv L. 34-9-2. cikke értelmében a jogszabályban meghatározott határértéket meghaladó tömegű pilóta nélküli légi járműveket (a kormányzati légi járművek kivételével) elektronikus vagy digitális jelzőberendezéssel és -fényekkel kell felszerelni. A rendelet meghatározza ezen berendezések céljait, valamint a jelentéstételi kötelezettség alóli mentesség feltételeit és az alkalmazandó szankciórendszert. A rendelet 800 grammban állapítja meg azt a tömeghatárértéket, amely felett a légi járművekre e rendelkezések vonatkoznak.
Hivatkozások: a rendeletet a polgári drónok biztonságos használatának javításáról szóló, 2016. október 24-i 2016-1428. sz. törvény 4. cikke (I) bekezdésének végrehajtása céljából adták ki. A postai és elektronikus hírközlési törvénykönyv e módosítás szerinti változata elérhető a Légifrance honlapján (http://www.legifrance.gouv.fr).

A Miniszterelnök,
a gazdasági és pénzügyminiszter jelentése alapján,
tekintettel a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelvre (kodifikált szöveg) és különösen a 2018/169/F és 2018/168/F sz. értesítésre;
tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre;
tekintettel a pilóta nélküli légijármű-rendszerekről és a pilóta nélküli légijármű-rendszerek harmadik országbeli üzembentartóiról szóló, 2019. március 12-i (EU) 2019/945 felhatalmazáson alapuló bizottsági rendeletre és különösen annak 5. cikkére;
tekintettel a polgári légi repülési törvénykönyvre, különösen annak R. 124-2. és D. 510-3. cikkére;
tekintettel a büntető törvénykönyvre és különösen annak R. 610-1. cikkére;
tekintettel a büntető törvénykönyvre és különösen annak R. 48-1. cikkére;
tekintettel a postai és elektronikus hírközlési törvénykönyvre, különösen annak L. 34-9-2. cikkére;
tekintettel a belső biztonságról szóló törvénykönyvre, különösen annak VIII. könyve V. címére;
tekintettel a sportokról szóló törvénykönyvre és különösen annak L. 131-8. cikkére;
tekintettel a közlekedési törvénykönyvre, különösen annak L. 6100-1. és L. 6111-1. cikkére;
miután meghallgatta az Államtanácsot (építési beruházásokkal foglalkozó szekció),
a következőket rendeli el:

**1. cikk**

A postai és elektronikus hírközlési törvénykönyv szabályozási része (Államtanácsi rendeletek) II. könyve I. címe II. fejezetének 5. szakasza a következő 10. alszakasszal egészül ki:

„10. alszakasz
A pilóta nélküli légi járművekre vonatkozó rendelkezések

R. 20-29-1. cikk – A pilóta nélküli légi járművekre a légi közlekedés biztonsága tekintetében alkalmazandó európai uniós szabályozás sérelme nélkül, az említett légi járművekre közbiztonsági célokból ezen alszakasz rendelkezéseit kell alkalmazni.

R. 20-29-2. cikk – Az L. 34-9-2. cikk első bekezdésében előírt elektronikus vagy digitális jelzőberendezés célja a D. 103. cikkben említett határértéket meghaladó tömegű pilóta nélküli légi járművek repülésének észlelése és azonosító számuk leolvasásának lehetővé tétele.
Kizárólag az állambiztonság, a védelem vagy a közbiztonság elleni támadások megelőzése, valamint a bűncselekmények megelőzése, kivizsgálása, felderítése vagy büntetőeljárás alá vonása céljából az e berendezés által továbbított információkat a belső biztonsághoz és a nemzetvédelemhez hozzájáruló állami szolgálatok felhasználhatják a pilóta nélküli légi járművek tulajdonosainak és felhasználóinak azonosítására.

R. 20-29-3. cikk – Az L. 34-9-2. cikk első bekezdésében előírt fényjelző berendezés célja a D. 103. cikkben említett határértéket meghaladó tömegű pilóta nélküli légi járművek éjszakai repülés közbeni helyzetének könnyebb meghatározása és a többi légi járműtől való megkülönböztetése.

R. 20-29-4. cikk – A belügyminiszter és az elektronikus hírközlésért felelős miniszter közös rendelete határozza meg az elektronikus vagy digitális jelzőberendezés műszaki jellemzőit, a továbbított információ jellegét és formátumát, valamint a jelzőberendezés műszaki jellemzőit.

R. 20-29-5. cikk – A pilóta nélküli légi járművek mentesülnek az elektronikus vagy digitális jelzőberendezéssel való felszerelés követelménye alól, amennyiben:
1. azokat szabadidős célokra használják, és olyan távpilóta vezeti őket távirányítással, szemmel követve, aki a polgári repülési törvénykönyv D. 510-3. cikkében említett, a légijármű-modellezés tekintetében nemzeti szinten elismert szövetség tagja, vagy a sportminiszter által a sportokról szóló törvénykönyv L. 131-8. cikke alapján jóváhagyott, több sportágat, beleértve a légijármű-modellezést is, tömörítő sportszövetséghez tartozik valamely, rendeletben megállapított olyan tevékenységi területen, amely e mentességre való jogosultságot biztosít, és amelyet a légiforgalmi tájékoztató csatornán keresztül kihirdettek;
2. azokat körbezárt és fedett terekben használják;
3. azok a közlekedési törvénykönyv L. 6100-1. cikkének második bekezdésében említett légijármű-kategóriákba tartoznak, a katonai és kormányzati légi járművekre, valamint a vám- vagy közbiztonsági és polgári biztonsági szolgálatok által használt légi járművekre vonatkozó rendelkezések sérelme nélkül;
4. nem tartoznak a közlekedési törvénykönyv L. 6100-1. cikkének második bekezdésében említett légijármű-kategóriákba, hanem vám-, rendőrségi vagy polgári biztonsági tevékenységek vagy a belső biztonságról szóló törvénykönyv VIII. könyvének V. címében említett technika alkalmazása során használják őket;
5. a talaj vagy a víz felszínéről szállítják vagy vontatják őket.

R. 20-29-6. cikk – A pilóta nélküli légi járművek mentesülnek a fényjelző berendezéssel való felszerelés követelménye alól:
1. az R. 20-29-5. cikk 1–5. pontjában említett esetekben;
2. napkelte és napnyugta közötti repüléskor;
3. a polgári repülésért felelős miniszter által meghatározott feltételek mellett, tesztelés vagy ellenőrzés céljából végzett próbarepülések esetén.

R. 20-29-7. cikk – A következőket 4. osztályba tartozó jogsértésekre meghatározott pénzbírsággal kell szankcionálni:
1. pilóta nélküli légi jármű üzemeltetése az L. 34-9-2. cikk első bekezdésében említett elektronikus vagy digitális jelzőberendezés nélkül vagy működő elektronikus vagy digitális jelzőberendezés nélkül;
2. pilóta nélküli légi jármű üzemeltetése az L. 34-9-2. cikk első bekezdésében említett fényjelző berendezés nélkül vagy működő fényjelző berendezés nélkül.
Az 1. és 2. pontban említett jogsértésekért kiszabott pénzbírság a pilóta nélküli légi jármű tulajdonosát terheli, kivéve, ha igazolja a lopás vagy más vis maior esemény fennállását, vagy minden bizonyítékot rendelkezésre bocsát annak megállapítására, hogy nem ő a jogsértés valódi elkövetője.

R. 20-29-8. cikk – Az L. 34-9-2. cikk első bekezdésében említett elektronikus vagy digitális jel önkéntes kibocsátása az 5. osztályba tartozó jogsértésekre előírt pénzbírsággal büntetendő, amennyiben az nem a polgári repülési törvénykönyv R. 124-2. cikkében említett lajstromba bejegyzett pilóta nélküli légi járműből származik, vagy nem felel meg az elektronikus vagy digitális jel kibocsátásának időpontjában folyamatban lévő tényleges repülésnek.

R. 20-29-9. cikk – Az R. 20-29-7. és az R. 20-29-8. cikkben említett jogsértések elkövetője mellékbüntetésként a jogsértés elkövetéséhez használt tárgy elkobzásával is sújtható.

R. 20-29-10. cikk – Az R. 20-29-1–R. 20-29-9. cikket Wallis és Futuna területén, Francia Polinéziában, valamint a Francia Déli és Antarktiszi Területeken kell alkalmazni.”

**2. cikk**

A büntető törvénykönyv R. 48-1. cikke a következő bekezdéssel egészül ki:
„14. A postai és elektronikus hírközlési törvénykönyv R. 20-29-7. cikke alapján büntetendő jogsértések”.

**3. cikk**

A postai és elektronikus hírközlési törvénykönyv szabályozó része (egyszerű kormányrendeletek) II. könyve I. címének II. fejezete az alábbi szövegezésű 6. szakasszal egészül ki:

„6. szakasz
Elektronikus hírközlési végberendezések és rádióberendezések

D. 103. cikk – Az L. 34-9-2., R. 20-29-2. és R. 20-29-3. cikkben említett tömeghatárérték 800 grammban van meghatározva.”

D. 103-1. cikk – A D. 103. cikk rendelkezései Wallis és Futuna területén, Francia Polinéziában és a Francia Déli és Antarktiszi Területeken alkalmazandók.

**4. cikk**

E rendelet a kihirdetését követő hat hónap elteltével lép hatályba.
A következők azonban a kihirdetésüket követő tizenkét hónap elteltével lépnek hatályba:
1. e rendelet azon rendelkezési, amelyek a közlekedési törvénykönyv L. 6111-1. cikke alapján az első bekezdésben említett hatálybalépést megelőzően lajstromba vett, pilóta nélküli légi járművekre vonatkoznak;
2. a postai és elektronikus hírközlési törvénykönyv R. 20-29-7. és R. 20-29-8. cikkének, valamint a büntető törvénykönyv R. 48-1. cikke 14. pontjának rendelkezései.
E cikk rendelkezései Wallis és Futuna területén, Francia Polinéziában és a Francia Déli és Antarktiszi Területeken alkalmazandók.

**5. cikk**

E rendeletet közzé kell tenni a Francia Köztársaság Hivatalos Közlönyében; végrehajtásáért – hatáskörének megfelelően – a pecsétőr, az igazságügyi miniszter, a szolidaritási és az ökológiai átállásért felelős miniszter, a gazdasági és pénzügyminiszter, a belügyminiszter, a tengerentúli ügyekért felelős miniszter, valamint a szolidaritási és az ökológiai átállásért felelős miniszter közlekedési államtitkára felel.

Kelt: 2019. október 30.

Edouard Philippe
A Miniszterelnök nevében:

A gazdasági és pénzügyminiszter,
Bruno LEMAIRE

A pecsétőr, az igazságügyi miniszter,
Nicole Belloubet

A szolidaritási és az ökológiai átállásért felelős miniszter,
Elisabeth Borne

A belügyminiszter,
Christophe Castaner

A tengerentúli ügyekért felelős miniszter,
Annick Girardin

A szolidaritási és az ökológiai átállásért felelős miniszter közlekedési államtitkára,
Jean-Baptiste Djebbari